De danske CS:GO-spillere og nu tidligere Team Dignitas-spillere er ifølge Esportsmagasinet oplysninger på besøg hos Danmarks bedste og største fodboldklub, FC København.

Skrevet af Daniel Winther Pedersen – daniel@esm.dk

Det er kun et døgn siden, at eSportsorganisationen Team Dignitas meddelte, at man ikke forsætter med sit danske CS:GO-hold, som ellers har imponeret stort og flot det seneste år.

Efterfølgende meddelte det danske holds træner Casper “ruggah” Due, at man havde fået et konkurrencedygtigt tilbud fra Team Dignitas, men man havde valgt, at man ville prøve noget nyt.

I dag, tirsdag, kunne erhversmediet Finans så afsløre, at man i den pt. bedste danske fodboldklub, FC København, pønser på at gå stort ind i netop eSport. Selv ville administrerende direktør i Parken Sport & Entertainment ikke bekræfte Finans’ oplysninger, men sagde dog til mediet, at man følger med i udviklingen.

Men ifølge Esportsmagasinets oplysninger er de to historier mere sammenhængende, end man skulle tro.

For Esportsmagasinet erfarer fra kilder tæt på det danske CS:GO-hold, at man tirsdag har været til møde med netop FC København. De to parter skulle ifølge vores oplysninger have mødtes i FC Københavns lokaler tirsdag eftermiddag.

Esportsmagasinet er dog ikke klar over, hvad mødet har handlet om, og hvorvidt der er tale om konkrete forhandlinger mellem de to hold.